<classify> RAIS John Magufuli jana alifanya uteuzi wa viongozi mbalimbali wa taifa wakiwemo makatibu wakuu watano. Miongoni mwa walioteuliwa ni Mkurugenzi wa Habari Maelezo na Msemaji wa Serikali Dk Hassan Abbas aliyeteuliwa kuwa Katibu Mkuu wa Wizara ya Habari, Utamaduni, Sanaa na Michezo. Akitangaza uteuzi huo jana, Katibu Mkuu Kiongozi Balozi John Kijazi alisema jana Rais amefanya teuzi ya viongozi mbalimbali. Alisema Rais amemteua Katibu Mkuu wa Wizara ya Ardhi, Nyumba na Maendeleo ya Makazi kuwa Mary Makondo na kabla ya uteuzi wake alikuwa Kamishna wa Ardhi katika wizara hiyo. Makondo anachukua nafasi ya Doroth Mwanyika ambaye amestaafu. Balozi Kijazi alisema pia rais amemteua Katibu Mkuu wa Wizara ya Habari, Utamaduni, Sanaa na Michezo na aliyeteuliwa ni Dk Hassan Abbas ambaye hadi anateuliwa alikuwa Mkurugenzi wa Habari Maelezo.Dk Abbas anachukua nafasi ya Suzan Mlawi ambaye amestaafu.Kwa mujibu wa Katibu Mkuu Kiongozi pia Rais amemteua Katibu Mkuu wa Wizara ya Viwanda na Biashara na aliyeteuliwa ni Profesa Riziki Shemdoe ambaye kabla ya kuteuliwa alikuwa Katibu Tawala wa Ruvuma na anachukua nafasi ya Profesa Joseph Buchweishaija ambaye amestaafu. Vile vile rais pia amemteua Katibu Mkuu wa Wizara ya Nishati na aliyeteuliwa ni Zena Said aliyekuwa Katibu Tawala wa Tanga na anachukua nafasi ya Dk Hamis Mwinyimvua ambaye amestaafu. Pia Rais amemteua Katibu Mkuu wa Wizara ya Mambo ya Ndani ya Nchi na aliyeteuliwa ni Christopher Kadio aliyekuwa Katibu Tawala mkoa wa Mwanza na anachukua nafasi ya Meja Jenerali Jacob Kingu ambaye ameteuliwa kuwa Balozi na vile vile amemteua naibu katibu mkuu wizara ya nishati na aliyeteuliwa ni Leonard Masanja aliyekuwa kamishna wa nishati na umeme mbadala katika wizara hiyo. Rais pia ameteua makatibu tawala watatu na mikoa ambao : katika mabano ni Judica Omary Tanga, Stephen MashauriRuvuma na Emmanuel TutubaMwanza.Balozi Kijazi alisema pia rais amefanya uteuzi wa makamishna Jenerali katika Jeshi la Magereza na Zimamoto na Uokoaji na kuwa aliyeteuliwa kuwa Kamishina Jenerali wa Magereza ni Brigedia Jenerali Suleiman Mzee aliyetoka Jeshi la Ulinzi la Wananchi wa TanzaniaJWTZ na anachukua nafasi ya Phaustine Kasike ambaye ameteuliwa kuwa Balozi. Jeshi la Zimamoto na Ukoaji aliyeteuliwa ni Naibu Kamishna wa Magereza, John Masunga akichukua nafasi ya Thobias Andengenye ambaye uteuzi wake umetenguliwa. Lakini pia Rais amefanya uteuzi wa Kamishna wa Ardhi wa Wizara ya Ardhi, Nyumba na Maendeleo ya Makazi, Nathaniel Nhonge. Kabla ya uteuzi huo Nhonge alikuwa Kamishna wa Ardhi Msaidizi Kanda ya Dar es Salaam na Pwani. Katibu Mkuu kiongozi alisema Rais pia amefanya uteuzi wa viongozi mbalimbali wa mahakama ambapo amemteua Wilbert Chuma kuwa Msajili Mkuu wa Mahakama ya Tanzania, Kelvin Mhina ameteuliwa kuwa Msajili wa Mahakama ya Rufani na Shamira Sarwat ameteuliwa kuwa Msajili wa Mahakama Kuu. Katika hatua nyingine Rais pia ameteua makamishna wa tume ya utumishi wa mahakama ambao ni Jaji Dk Gerald Ndika, Wakili Julius Bundala na Wakili Genoveva Katwa. Balozi Kijazi alisema wale wote walioteuliwa na wanastahili kuapishwa, tarehe ya kuapishwa itatangazwa baadaye.  <topic>: kitaifa 